**ПРОЕКТ**

**Наредба за сервитутите върху поземлените имоти, които възникват в полза на операторите на електронни съобщителни мрежи по Закона за електронните съобщителни мрежи и физическа инфраструктура**

**Глава първа**

**ОБЩИ ПОЛОЖЕНИЯ**

**Чл. 1.** С наредбата се определят:

1. специалният режим за упражняване на сервитутите по Закона за електронните съобщителни мрежи и физическа инфраструктура (ЗЕСМФИ) за изграждане на нова и/или разширение на съществуваща физическа инфраструктура за разполагане на електронни съобщителни мрежи, приложимите технически изисквания и ограничения в ползването на служещите поземлени имоти, и
2. размерите и разположението на сервитутните ивици, в които се упражняват сервитутите по т. 1.

**Чл. 2.** (1) Видът и местоположението на линейната физическа инфраструктура за разполагане на електронни съобщителни мрежи и на засегнатите площи на служещите поземлени имоти, включени в границите на сервитутните ивици, се определят с подробните устройствени планове, освен в случаите по чл. 50, ал. 3-5 от ЗЕСМФИ.

(2) Разположението и размерите на сервитутните ивици се определят с подробните устройствени планове и с инвестиционните проекти за изграждане на нова и/или разширение на съществуваща физическа инфраструктура за разполагане на електронни съобщителни мрежи въз основа на съответните проучвания и максималните размери, определени в приложението, при етапите за определяне, съгласуване и утвърждаване на площадките и трасетата.

(3) Сервитутните права възникват за изграждането на физическа инфраструктура за разполагане на електронни съобщителни мрежи, включително, тръби, канали, колектори, шахти, кули, мачти, стълбове и други, освен случаите по чл. 54, ал. 1 от Закона за горите.

**Чл. 3.** Специалният режим за упражняване на сервитутните права по тази наредба се прилага в сервитутната ивица около физическата инфраструктура за разполагане на електронни съобщителни мрежи.

**Чл. 4.** (1) При разполагането на електронни съобщителни мрежи и/или изграждането на физическа инфраструктура, предназначена за разполагането им, в сервитута на физическа инфраструктура на друг мрежови оператор, правата и задълженията на страните се уреждат с договора по чл. 17, ал. 4 от ЗЕСМФИ при условията на чл. 34, ал. 3 от ЗЕСМФИ, за което се уведомяват собствениците на засегнатите служещи поземлени имоти.

(2) При учредяването на сервитут за изграждането на физическа инфраструктура съвместно от оператор на електронна съобщителна мрежа и от друг мрежов оператор, упражняването на сервитута се осъществява съгласно акта за учредяването му, съгласувано между титулярите на сервитутните права.

**Глава втора**

**РАЗПОЛОЖЕНИЕ И РАЗМЕРИ НА СЕРВИТУТНИТЕ ИВИЦИ**

**Раздел I**

**Разположение на сервитутните ивици**

**Чл. 5.** (1) Разположението на сервитутните ивици се определя с подробните устройствени планове, съобразно местоположението на физическа инфраструктура за разполагане на електронни съобщителни мрежи, както следва:

1. в населените места и селищните образувания - съобразно условията и реда на Закона за устройство на територията (ЗУТ);

2. извън границите на урбанизираните територии:

а) когато се засягат земеделски земи - при условията и по реда на Закона за опазване на земеделските земи и на Правилника за прилагане на Закона за опазване на земеделските земи;

б) когато се засягат поземлени имоти в горски територии - при условията и по реда на Закона за горите;

3. в защитените територии – в съответствие със заповедта за обявяване и плановете за управление на защитените територии и при условията и по реда на Закона за защитените територии;

4. в недвижимите имоти - културни ценности - съобразно условията и реда на Закона за културното наследство;

5. в реките и водните обекти – при условията и по реда на Закона за водите;

6. в морските пространства и вътрешните водни пътища – при условията и по реда на Закона за водите, Закона за морските пространства, вътрешните водни пътища и пристанищата на Република България.

(2) Не се изисква разработване на подробен устройствен план в случаите по чл. 50, ал. 3-5 от ЗЕСМФИ.

**Раздел II**

**Размери на сервитутните ивици**

**Чл. 6.** Размерите на сервитутните ивици на физическата инфраструктура за разполагане на електронни съобщителни мрежи, се определят в зависимост от:

1. вида на физическата инфраструктура;

2. начина на изграждане на физическата инфраструктура - подземно, подводно, надземно (въздушно);

3. специфичните изисквания за осигуряване на условия за безопасна експлоатация и ремонт на физическата инфраструктура и/или разполагане на електронната съобщителна мрежа, разположена върху, по или в нея;

4. предназначението на засегнатия от сервитутната ивица поземлен имот.

**Чл. 7.** Максималните размери на сервитутните ивици за отделните елементи на физическа инфраструктура за разполагане на електронни съобщителни мрежи са определени в приложението.

**Чл. 8.** (1) Достъпът до сервитутната ивица на линейната физическа инфраструктура за разполагане на електронни съобщителни мрежи се определя с инвестиционния проект, както и с документация за другите видове строителни и монтажни работи, за които се изисква разрешение за строеж. За осигуряване на достъпа се ползват съществуващата улична или пътна мрежа и полските и горските пътища.

(2) Условията и редът за осъществяване на достъпа по ал. 1 се определят съгласно глава тринадесета от ЗУТ.

(3) При ползване на съществуващите горски пътища се спазват условията и реда, определени в Закона за горите.

**Чл. 9.** (1) В инвестиционния проект за изграждане на нова и/или разширение на съществуваща линейна физическа инфраструктура за разполагане на електронни съобщителни мрежи границите на сервитутната ивица се посочват графично и с текст.

(2) При необходимост границите на сервитутната ивица се маркират със специални знаци. В инвестиционния проект се посочват избраният вид и начинът на постоянно и трайно маркиране.

**Чл. 10.** Титулярят на сервитутните права осигурява за своя сметка обозначаването, заснемането и отразяването на границите на сервитутните ивици в съответните специализирани карти и регистри, както и в кадастралните карти и регистри при спазване на разпоредбите на Закона за кадастъра и имотния регистър, включителнои при промяна на границите на сервитутната зона или при прекратяване на сервитута в урбанизираните територии и извън тях.

**Глава трета**

**СПЕЦИАЛЕН РЕЖИМ, УСЛОВИЯ И РЕД ЗА УПРАЖНЯВАНЕ НА СЕРВИТУТНИТЕ ПРАВА**

**Чл. 11.** В сервитутната ивица титулярят на сервитутните права може да извършва:

1. строителни и монтажни работи за изграждане на нова и/или разширение на съществуваща линейна физическа инфраструктура за разполагане на електронни съобщителни мрежи, както и при нейното основно обновяване и основен ремонт;

2. ремонтни работи, свързани с предотвратяване или отстраняване на аварии за възстановяване на експлоатационната годност на линейната физическа инфраструктура и на електронните съобщителни мрежи, разположени върху, по или в нея;

3. планови дейности, свързани с експлоатацията, ремонта и поддържането линейната физическа инфраструктура и на електронните съобщителни мрежи, разположени върху, по или в нея.

**Чл. 12.** (1) В сервитутната ивица на физическата инфраструктура за разполагане на електронни съобщителни мрежи не се допуска извършването на следните дейности:

1. застрояване извън определеното по чл. 11 и засаждане на трайни насаждения, освен ако собственикът и операторът на електронната съобщителна мрежа не договорят друго;

2. извършване на сондажни работи, търсене, проучване и добив на подземни богатства;

3. складиране на отпадъци и материали;

4. действия на трети лица върху посочените в приложението към чл. 7 елементи на линейната физическа инфраструктура за разполагане на електронни съобщителни мрежи;

5. палене на огън и опожаряване на площите след прибиране на селскостопанската продукция;

6. каквото и да е обработване (разораване) на почвата в сервитутната ивица на подземните линейни съоръжения.

(2) В сервитутната ивица се допуска, след писмено съгласие от титуляря на сервитутните права, извършването на следните дейности:

1. строителни и монтажни работи при прокарване на проводи на други мрежи на техническата инфраструктура, пресичащи или успоредни на трасето на линейна физическа инфраструктура за разполагане на електронни съобщителни мрежи, в случай че са определени с нормативен акт, като се спазват съответните технически изисквания;

2. извършване на корекции на реки и оформяне на риболовни участъци над и под преходите на линейната физическа инфраструктура за разполагане на електронни съобщителни мрежи през естествени и изкуствени водни обекти.

**Чл. 13.** При упражняване на сервитутните права титулярят е длъжен:

1. да възстановява терена на сервитутната ивица в зависимост от предназначението му и да извозва отпадъците след завършване на дейностите по чл. 11;

2. да поддържа състоянието и размерите на сервитутната ивица съгласно инвестиционния проект, приложението към чл. 7 и изискванията на тази наредба;

3. да почиства сервитутните ивици чрез:

а) изсичане на клони в сервитутните ивици върху земи от поземлени имоти в горски територии, представляващи просеки;

б) изсичане и подкастряне на единични дървета и клони в сервитутните ивици върху поземлени имоти извън горски територии;

4. да изсича и подкастря овощните дървета само в подходящите за това сезони;

5. да съобразява графиците на плановите дейности по чл. 11 с опазването и прибирането на селскостопанската продукция от служещите поземлени имоти.

**Чл. 14.** Безсрочни или за определен срок сервитути на линейната физическа инфраструктура за разполагане на електронните съобщителни мрежи върху поземлени имоти в горски територии – държавна и общинска собственост, се учредяват съгласно чл. 61 от Закона за горите.

**ЗАКЛЮЧИТЕЛНИ РАЗПОРЕДБИ**

**§ 1.** Наредбата се издава на основание чл. 32, т. 2 от Закона за електронните съобщителни мрежи и физическа инфраструктура.

**§ 2.** Наредба № 5 от 2009 г. за реда и начина за определяне на размера, разположението и специалния режим за упражняване на сервитутите на електронните съобщителни мрежи, съоръжения и свързаната с тях инфраструктура (ДВ, бр. 63 от 2009 г.), издадена от министъра на регионалното развитие и благоустройството, министъра на земеделието и храните и председателя на Държавната агенция за информационни технологии и съобщения, се отменя.

**§ 3.** Правата, придобити по реда на отменената Наредба № 5 от 2009 г. за реда и начина за определяне на размера, разположението и специалния режим за упражняване на сервитутите на електронните съобщителни мрежи, съоръжения и свързаната с тях инфраструктура, се запазват, като разположените мрежи и съоръжения не подлежат на премахване.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Приложение  към чл. 7   |  | | --- | | Максимални размери на сервитутните ивици на физическа инфраструктура за разполагане на електронни съобщителни мрежи |  |  |  |  | | --- | --- | --- | | № по ред | Елементи на физическа инфраструктура за разполагане на електронни съобщителни мрежи | Максимални размери на сервитутните ивици | |  |  |  | | 1. | Стълбове, мачти, кули и други. | Ивица около външния ръб на площадката, върху която е поставено съоръжението с широчина, равняваща се на до една трета от височината му. | | 2. | Разпределителен шкаф, разположен извън сграда. | Около разпределителния шкаф:   * по 1 m пред страните без врати, с изключение на страната гръб (към стена на сграда); * 1 m пред страната с врата. | | 3. | Физическа инфраструктура за разполагане на въздушни кабелни електронни съобщителни мрежи (ВМ). | По трасето на физическата инфраструктура за разполагане на ВМ, ивица с широчина:  1. При трасе през урбанизирани територии: хоризонталното разстояние между крайните неотклонени проводници плюс 2 m, по 1 m от двете страни.  2. При трасе през земеделски земи: хоризонталното разстояние между крайните неотклонени проводници плюс 2 m, по 1 m от двете страни.  3. При трасе в земи от горски територии просеки с широчина: хоризонталното разстояние между крайните проводници при най-голямото им отклонение плюс 2 m, по 1 m от двете страни.  4. При преминаване през овощни градини с височина на дърветата до 4 m: просеки не се правят. От двете страни на ВМ се осигурява минимално разстояние 1,25 m чрез изсичане и подкастряне на единични дървета и клони. | | 4. | Физическа инфраструктура за разполагане на подземни кабелни електронни съобщителни мрежи (тръби, сноп тръби, канални системи без шахти и кабели, с подходяща обвивка, предназначени за полагане директно в земята). | Ивица по оста на трасето с широчина равна на хоризонталното разстояние между крайните проводници или защитни тръби плюс 1 m, по 0,5 m от двете страни от. | | 5. | Физическа инфраструктура за разполагане на подземни кабелни електронни съобщителни мрежи (тръби, сноп тръби и канални системи с шахти). | В канали: по 1 m от външната страна на стените на съоръжението.  В канални системи: по 1 m от външната страна на стените на шахтите и тръбния масив. | | 6. | Физическа инфраструктура за разполагане на подземни кабелни електронни съобщителни мрежи (колектори). | По 3,5 m от външната страна на стените на съоръжението. | | 7. | Физическа инфраструктура за разполагане на кабелни електронни съобщителни мрежи (тръби или кабели с подходяща обвивка, предназначени за директно полагане), преминаваща през или под дъното на реките и водните обекти. | Ивица по оста на трасето с широчина 100 m, по 50 m от двете страни. | | 8. | Физическа инфраструктура за разполагане на кабелни електронни съобщителни мрежи (тръби или кабели с подходяща обвивка, предназначени за директно полагане), преминаваща през или под дъното на морските пространства и вътрешните водни пътища. | Ивица по оста на трасето с широчина 1000 m, по 500 m от двете страни. | |
|  |